LV Eiropas Savienības Oficiālais Vēstnesis C 260/13

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 260/13

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

Potjesvlees uit de Westhoek

EK Nr.: BE-PGI-0005-01130 – 10.07.2013.

AĢIN ( X ) ACVN ( )

1. Nosaukums

Potjesvlees uit de Westhoek

2. Dalībvalsts vai trešā valsts

Beļģija

3. Lauksaimniecības produkta vai pārtikas produkta apraksts

3.1. Produkta veids

1.2. grupa. Gaļas produkti

3.2. Produkta apraksts, uz kuru attiecas 1. punktā minētais nosaukums

Vispārīgais apraksts

Potjesvlees uit de Westhoek ir nedaudz skābens gaļas izstrādājums želejā, kura sastāvā ir trīs veidu gaļa – vistas gaļa, teļa gala un truša gaļa. Vismaz 60 % izstrādājuma veido gaļa, bet pārējie 40 % ir želeja.

Produkta izskats

Gaišā želeja ir caurspīdīga, ar mazākiem un lielākiem vārītas baltās gaļas gabaliņiem, turklāt gaļa var būt vārīta ar kauliem. Gaļas krāsa ir no spilgti baltas līdz pelēcīgi baltai. Garnējumam var tikt izmantotas citrona šķēlītes. Želejā var būt pievienoti sīpolu, burkānu, puravu vai selerijas gabaliņi.

Organoleptiskās īpašības

Produktam Potjesvlees uit de Westhoek piemīt vārītas baltās gaļas un tās buljona garša. Želeja ir nedaudz skābena.

3.3. Izejvielas (tikai pārstrādātiem produktiem)

Potjesvlees uit de Westhoek tiek pagatavots, izmantojot turpmāk uzskaitītās sastāvdaļas.

Gaļa:

— vistas gaļa (ne vairāk kā 70 %),

— truša gaļa (vismaz 15 %),

— teļa gaļa (vismaz 15 %).

Želeja:

— ūdens,

— skābuma regulētāji: citrons un/vai baltvīns, un/vai etiķis,

— želatīns: ne vairāk kā 100 g uz litru ūdens, kurā vāra gaļu,

— garšvielas: — var tik pievienoti sīpoli, burkāni, puravi un selerijas, — var tikt pievienots timiāns, lauru lapas, pētersīļi, krustnagliņas, kardamons, koriandrs un karijs, — pipari un/vai Kajennas pipari, — sāls.

Izstrādājuma pagatavošanā netiek izmantotas krāsvielas vai konservanti.

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Noteiktajā apgabalā norisinās visi Potjesvlees uit de Westhoek pagatavošanas posmi:

— buljona pagatavošana,

— gaļas vārīšana,

— želejas pagatavošana,

— apstrāde u. c. nobeiguma darbības.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Uz uzlīmes ir jābūt norādītam nosaukumam Potjesvlees uit de Westhoek un attiecīgajam ES logotipam.

4. Precīza ģeogrāfiskā apgabala definīcija

Izstrādājuma ražošanas apgabals ir Beļģijas Rietumflandrijas provinces reģions Vesthuka (Westhoek) un tuvējās piekrastes pašvaldības. Apgabals aptver šādu pašvaldību teritorijas: Koksijde, Nieuwpoort, De Panne, Veurne, Alveringem, Diksmuide, Koekelare, Poperinge, Vleteren, Lo-Reninge, Houthulst, Kortemark, Heuvelland, Mesen, Ieper, Langemark-Poelkapelle, Staden, Hooglede, Zonnebeke un Wervik.

5. Saikne ar ģeogrāfisko apgabalu

5.1. Ģeogrāfiskā apgabala specifika

Potjesvlees uit de Westhoek ir nesaraujami saistīts ar apgabalu. Izstrādājumu pagatavo pēc vietējas mājas receptes, kas izveidota, par paraugu ņemot ļoti senus želejas ēdienus. Vesthukas mājsaimnieces gadsimtu gaitā ir nodevušas Potjesvlees uit de Westhoek pagatavošanas prasmi no paaudzes paaudzei, un tas padarījis šo izstrādājumu par tipisku mājas ēdienu, ko pasniedz gadatirgos. Vairāku veidu gaļas – vistas, truša un teļa gaļas – izmantošana liecina, ka tas bijis svētku ēdiens, ko parastie iedzīvotāji varējuši atļauties vien reizi vai divas gadā, īpaši laikposmā no 19. gadsimta līdz pat pēckara gadiem, kas sekoja Otrajam pasaules karam. Šis ēdiens bija īpaši piemērots vasaras gadatirgiem, jo to varēja lielos daudzumos pagatavot iepriekš, bet skābuma regulētāju pievienošana deva tam svaigu garšu un palīdzēja saglabāt produktu.

Pēc Otrā pasaules kara recepti sāka izmantot vietējie miesnieki, kuri savos veikalos vēlējās tirgot Potjesvlees uit de Westhoek, un tādējādi šis izstrādājums pārtapa no ēdiena, ko parasti bauda gadatirgos, par augstas kvalitātes gaļas pārstrādes produktu, ko visu gadu iespējams iegādāties pie miesniekiem un gaļas ražotājiem un izmantot gan sviestmaižu pagatavošanā, gan kā atsevišķu ēdienu.

Beļģijas piekrastes tuvumā esošais Vesthukas reģions ir populārs tūristu galamērķis ar spēcīgām kulinārajām tradīcijām, pie kurām pieder arī Potjesvlees uit de Westhoek.

5.2. Produkta specifika

Gadsimtiem ilgās vietējās tradīcijas rezultātā ir radies ļoti sevišķs produkts, kura raksturīgās īpašības ir gaiša krāsa un svaiga garša, ko iegūst, izmantojot šādas sastāvdaļas:

— tikai balto gaļu, proti, vistas, truša un teļa gaļu,

— dzidru un gaišu buljonu, kas ir želejas pamatsastāvdaļa,

— etiķi vai citronu baltās krāsas saglabāšanai un garšai.

Baltās gaļas, dzidrās želejas un vieglā skābuma kombinācija ir raksturīga tikai noteiktajā ģeogrāfiskajā apgabalā ražotajam Potjesvlees uit de Westhoek.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Saikne ar ģeogrāfisko apgabalu balstās uz Potjesvlees uit de Westhoek raksturīgajām īpašībām, ko veidojusi vietēja zinātība. Potjesvlees uit de Westhoek un tā slava ir cieši saistīta ar reģionu un tajā esošo tūrismu.

Savā 1995. gadā iznākušajā grāmatā De Belgische keuken (“Beļģijas virtuve”) Dirk De Prins un Nest Mertens aprakstījuši saikni starp Potjesvlees uit de Westhoek mājas recepti un Spānijas okupāciju, ko Beļģija piedzīvoja 16. gadsimtā. Gan aukstais, skābenais ēdiens, ko pagatavo no upes zivīm un kas pazīstams Valonijā kā escavèche, gan Potjesvlees uit de Westhoek ir cieši saistīti ar spāņu escabeche.

Šīs mājas receptes popularitāti vairoja arī gaļas nozares pārstāvji, kas ar izstrādājumu Potjesvlees uit de Westhoek piedalījās tirdzniecības izstādēs un konkursos, tādos kā Slavakto Utrehtā 1994. gadā un Meat&Fresh Expo Beļģijā 2009. gadā.

Lai vēl vairāk uzlabotu šā tradicionālā produkta reputāciju, vietējie miesnieki nolēma izveidot tirdzniecības apvienību Orde van het Potjesvlees uit de Westhoek (Potjesvlees uit de Westhoek ražotāju ordenis) un iesniegt kopīgu pieteikumu Potjesvlees uit de Westhoek atzīšanai par tradicionālu flāmu reģionālo produktu. Šāds statuss izstrādājumam tika piešķirts 2008. gada septembrī.

Lai gan šo produktu ražo mazos apjomos un tirgo galvenokārt vietējā teritorijā, Potjesvlees uit de Westhoek specifiskās īpašības un slava ir devušas šim izstrādājumam svarīgu nozīmi Vesthukas, Rietumflandrijas tūrisma reģiona, kulinārajā mantojumā. Gan Flandrijas tūrisma oficiālā iestāde Toerisme Vlaanderen, gan Rietumflandrijas provinces tūrisma organizācija Westtoer ir atzinusi Potjesvlees uit de Westhoek svarīgo nozīmi.

— Ar apvienības Tafelen in Vlaanderen (“Ēšana ārpus mājas Flandrijā”) palīdzību Toerisme Vlaanderen iekļāva Potjesvlees uit de Westhoek savā 2011.–2012.–2013. gada rīcības plānā Flandrijas pārtikas produktu, dzērienu un ēšanas ārpus mājas veicināšanai.

— Tūrisma brošūrā West-Vlaanderen voor Dummies (“Viss par Flandriju”) Potjesvlees uit de Westhoek ir pieminēts kā Vesthukai raksturīgais produkts.

— Provinces tīmekļa vietnē www.streekproductwestvlaanderen.be ir uzskaitīti visi Potjesvlees uit de Westhoek ražotāji, un šis izstrādājums, safasēts stikla burciņās, bieži atrodams dāvanu grozos.

Turklāt Potjesvlees uit de Westhoek slavu un lielo nozīmi tūrismā vairo atsauces uz produktu valsts mēroga un starptautiskajos tūrisma ceļvežos. Piemēram, tas ir iekļauts reģionālo ēdienu un produktu kartē Michelin 1999. gada tūrisma ceļvedī pa Beļģiju un Luksemburgas Lielhercogisti, 1995. gadā izdotajā Ippa Beļģijas reģionālo ēdienu ceļvedī un apgāda De Rouck 2008. gadā izdotajā reģionālo produktu ceļvedī.

Potjesvlees uit de Westhoek ir pieminēts vairākās specializētajās flāmu publikācijās, piemēram, 1975. gadā izdotajā Vlaamse gerechten (“Flāmu ēdieni”), 2009. gadā publicētajā De kleine Culinaire encyclopedie van Vlaanderen (“Flandrijas kulinārā mantojuma mazā enciklopēdija”) un 2010. gadā publicētajā De oude Belgen in de keuken (“Senie beļģi virtuvē”).

Potjesvlees uit de Westhoek ir ticis rādīts arī valsts televīzijas programmās: Jeroen Meus, slavens flāmu šefpavārs, kura raidījums ir redzams televīzijā, šo izstrādājumu popularizēja iecienītā vakara raidījumā De laatste show, tāpat par šo Vesthukas gaļas produktu ir stāstīts arī ceļojumiem veltītajās programmās par Vesthuku.

Atsauces uz Potjesvlees uit de Westhoek ir atrodamas arī tiešsaistē – ziņu portālos, receptēs, ēdienkartēs, informācijā par gadatirgiem utt.

Lai gan šā produkta pagatavošanas tradīcija Vesthukā ik kopīga ar kaimiņu reģionu – Francijas Flandriju –, kas Francijā pazīstams arī kā Ziemeļi-Padekalē (Nord-Pas-de-Calais), Francijas pot’je vleesch ir ļoti atšķirīgs no Vesthukā izmantotās receptes. Francijas Flandrijā izstrādājumam vienmēr pievieno cūkgaļu, kuru apbrūnina, dažkārt izmantojot karameli.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://lv.vlaanderen.be/nlapps/docs/default.asp?id=180&order

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.